
МОТИВИ
към проект на Наредба за изменение на Наредба № 4 за определянето и администрирането на местните такси и цени на услуги на територията на община Гоце Делчев

1. Причини, налагащи приемането на подзаконовия нормативен акт: 
Във връзка с необходимостта от осигуряване на по-добра организация на движението, управление на паркирането и покриване на нарастващите разходи по поддръжка и функциониране на „Синя зона“, е необходима актуализация на действащите цени за почасово паркиране.
Настоящите цени не са актуализирани от създаването на „Синя зона“ в град Гоце Делчев. От 2018 година до 2026 година са настъпили значителни инфлационни процеси, водещи до увеличение на разходите за труд, горива, материали, маркировка, поддръжка и контрол.
Според данни от Националния статистически институт, индексът на потребителските цени за юли 2026 година спрямо юли 2018 г. е 153.9 %, т. е. инфлацията е 53.9 %.
Значителен е и ръстът на минималната работна заплата по данни на НОИ: 2018 – 510 лева или 260.76 евро, за 2026 г. – 620.20 евро, т. е. ръст от 137.84 % .
Има значително нарастване и на цените на горивата. Между 2018 г. и 2026 г. цените на горивата в България са нараснали приблизително с 41% за бензин А95 и с 58% за дизеловото гориво. 
Въвеждането на новата система за управление и отчитане на паркирането (софтуер МОБЗО до 2025; ЕН ЕР ДЖИ СОФТ – 2026) изисква постоянни технически и лицензионни разходи, които трудно се покриват при сегашната ставка. 
В редица съпоставими общини (Благоевград, Сандански, Велинград, Разлог) цената на 1 час престой в „Синя зона“ е между 60 евроцента и 1 евро, което поставя Гоце Делчев в по-ниския ценови диапазон спрямо региона.

2. Предложение:
Предлагаме следните промени в цените по вид на услугата

	Вид на услуга
	Стара цена
	Нова цена

	SMS паркиране/ ел. талони
	1 лв. – 0.51 евроцента
	1 евро

	Годишен абонамент по местоживеене за паркиране за 1 (един) автомобил
	60 лв. – 30.68 евро
	65 евро

	Абонамент за фиксирано паркомясто в „синя зона“ за един месец
	60 лв. – 30.68 евро
	40 евро

	Цена за паркиране за една година за фиксирано паркомясто в „синя зона“
	720 лв. – 368.13 евро
	480 евро

	При плащане на целогодишна цена за паркиране на фиксирано паркомясто в „синя зона“ се прави отстъпка от цената
	80 лв. – 40.90 евро
	48 евро

	Абонамент на нефиксирано паркомясто в „синя зона“ за един месец
	40 лв. – 20.45 евро
	30 евро

	Цена за паркиране за една година за нефиксирано паркомясто в „синя зона“
	480 лв. – 245.42 евро
	360 евро

	При плащане на целогодишна цена за паркиране на фиксирано паркомясто в „синя зона“ се прави отстъпка от цената
	50 лв. – 25.56 евро
	36 евро






3. Финансова обосновка за промяна на Наредба 4 – глава трета, чл. 48 т. 42 „Платено паркиране в „синя зона“ за едно паркомясто“
 
Промяната на цените в „Синя зона“ на град Гоце Делчев се базира на необходимостта от финансова устойчивост на общинската инфраструктура, оптимизиране на трафика и покриване на нарасналите оперативни разходи. От края на 2023 година Община Гоце Делчев инвестира сериозни средства в дигитализация на системата (премахване на плащанията в брой и преминаване изцяло към SMS и електронни билети) и разширяване на обхвата на зоните с нови улици . За да бъде дългосрочно ефективна тази услуга, е необходима актуализация на тарифите, която да балансира приходите и разходите в общинския бюджет.
3.1 Анализ на разходите за издръжка (Себестойност на услугата)

Основен принцип в Закона за местните данъци и такси е цената на услугата да съответства на реалните разходи за нейното предоставяне. Нарастването на разходите включва:

· Трудови възнаграждения: Значително повишаване на минималната и средната работна заплата за страната през последните години, което вдига разходите за персонал (контрольори, администратори). Изразходените средства за възнаграждения на персонала през последните 3 години са нараснали с 30%

	Синя зона
	 
	 
	 

	І. РАЗХОДИ
	2024
	2025
	2026

	Численост на персонала
	16
	14.5
	13

	Заплати
	73 348.39
	66 883
	84 781

	Социални и здравни  осигуровки от работодател
	13 118
	13 255
	16 157



· Поддръжка и софтуерни лицензи за внедрената система за изцяло електронно и дигитално разплащане (SMS услуги чрез номер 13751, партньорски търговски обекти, мобилни приложения).

	ІІ. РАЗХОДИ
	2024
	2025
	2026

	Разходи за поддръжка и софтуерни лицензи 
	15 912
	19 016
	24 623



4. Предлаганите цени имат за цел:
4.1. Необходимост от ефективно управление на паркоместата:
- ниската цена води до дългосрочно задържане на автомобили в централната градска част и ограничен оборот на местата, което затруднява достъпа на граждани, гости и клиенти на търговските обекти;

- Увеличаването на цената ще стимулира по-кратък престой и по-голямо ротационно използване на местата, съответно ще подобри достъпността и ще намалее натоварването на централната зона.

4.2. Подобряване на услугата и инфраструктурата:
- Повишаването на цените ще осигури финансов ресурс за:
· Обновяване на пътната маркировка и вертикалната сигнализация;
· Модернизация на системата за плащане (SMS, мобилно приложение, терминали);
· Разширяване и поддръжка на нови подзони;
· Подобряване на контрола и сигурността чрез въвеждане на камери и допълнителни контрольори;
· Подобряване на пътната инфраструктура на град Гоце Делчев.

4.3. Съответствие с пазарната и социалната среда:

- Цената от 1.00 лв./ 0.51 евроцента на час вече не отразява реалната стойност предоставяната услуга – запазване на ограничен общински ресурс (паркомясто) в централна зона.
- Увеличението ще изравни ставките с тези в други градове от региона и ще гарантира по-справедливо разпределение между живущи, служители и посетители.

4. Очаквани резултати:
- 40-45 % увеличение на приходите, осигуряващо устойчиво финансиране на дейността;
- Подобрено управление на паркоместата и по-висока ротация на автомобилите;
- По-добра визия и безопасност на уличната инфраструктура в центъра.
- Намаляване на нарушенията и неправомерното ползване на местата от дългосрочно паркирани МПС.

5. Заключение:
Предложеното увеличение на цените е необходимо и оправдано с оглед:
- Финансовата устойчивост на услугата;
- Нуждата от регулиране на трафика и подобряване на достъпността;
- Привеждане на ставките в съответствие с икономическите реалности и практиките на други общини.

6. Анализ на съответствие с правото на Европейския съюз:
Настоящите допълнения и изменения на Наредба № 4 определянето и администрирането на местните такси и цени на услуги на територията на община Гоце Делчев са в пълно съответствие с европейското законодателство и спазват разпоредбите и целите на националното и местно законодателство.
Предлаганият проект за изменение и допълнение на Наредба № 4 определянето и администрирането на местните такси и цени на услуги на територията на община Гоце Делчев е подзаконов нормативен акт и не противоречи както на законодателството на Република България, така и на европейското законодателства.
С промените не се въвеждат нови норми на правото на Европейския съюз и не се съдържат разпоредби, които да противоречат на приложимото право на Европейския съюз.


ВЛАДИМИР МОСКОВ /п./
Кмет на община Гоце Делчев



